EL Επίσημη Εφημερίδα της Ευρωπαϊκής Ένωσης C 134/49

Δημοσίευση αίτησης σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων

2013/C 134/11

Η παρούσα δημοσίευση παρέχει το δικαίωμα ένστασης κατά την έννοια του άρθρου 51 του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου (1).

ΕΝΙΑΙΟ ΕΓΓΡΑΦΟ

ΚΑΝΟΝΙΣΜΟΣ (ΕΚ) αριθ. 510/2006 ΤΟΥ ΣΥΜΒΟΥΛΙΟΥ

για την προστασία των γεωγραφικών ενδείξεων και των ονομασιών προέλευσης των γεωργικών προϊόντων και των τροφίμων (2)

«WATERFORD BLAA»/«BLAA»

Αριθ. ΕΚ: IE-PGI-0005-0980-05.03.2012

ΠΓΕ ( Χ ) ΠΟΠ ( )

1. Ονομασία

«Waterford Blaa»/«Blaa»

2. Κράτος Μέλος ή Τρίτη Χωρά

Ιρλανδία

3. Περιγραφή του Γεωργικού Προϊόντος ή του Τροφίμου

3.1. Τύπος προϊόντος

Κλάση 2.4. Προϊόντα αρτοποιίας, ζαχαροπλαστικής, ζαχαρώδη παρασκευάσματα ή προϊόντα μπισκοτοποιίας

3.2. Περιγραφή του προϊόντος για το οποίο ισχύει η ονομασία υπό 1

Το «Waterford Blaa»/«Blaa» είναι ένα μαλακό λευκό φρατζολάκι με χαρακτηριστική λευκή στρώση αλευριού στο επάνω μέρος του.

Το ψωμί έχει τα ακόλουθα χαρακτηριστικά:

Σχήμα Τα «Waterford Blaa»/«Blaa» μπορεί να είναι στρογγυλά ή τετράγωνα. Μπορεί να έχουν τραγανή ή μαλακή κόρα. Πλάθονται στρογγυλά και μπαίνουν στο ταψί σε στρογγυλή μορφή αλλά απλώνουν κατά το ψήσιμο με αποτέλεσμα να κολλούν μεταξύ τους. Όταν διαχωρίζονται έχουν τετράγωνο σχήμα αλλά η θολωτή κορυφή τους τα κάνει να φαίνονται στρογγυλά.

Μέγεθος Το «Waterford Blaa»/«Blaa» έχει ύψος 3-4,5 cm, διάμετρο 8-12 cm και βάρος 40-65 gr.

Παρουσίαση Το «Waterford Blaa»/«Blaa» μπορεί να έχει δύο διαφορετικές μορφές: Τραγανό Χωριάτικο φρατζολάκι με τετράγωνο ή στρογγυλό σχήμα, με θολωτή και τραγανή κόρα, πασπαλισμένη με αλεύρι. Τραγανό στην πρώτη μπουκιά κι έπειτα λαστιχώδες με λεπτή γεύση βύνης και ευχάριστη πικρή επίγευση λόγω της καλοψημένης βαθύχρωμης κόρας. Μαλακό Μαλακό φρατζολάκι, με καλοσχηματισμένο τετράγωνο, οβάλ ή στρογγυλό σχήμα, ανοιχτόχρωμο και έντονα πασπαλισμένο με αλεύρι. Ελαφρώς γλυκό με γεύση βύνης αλλά με σφιχτή υφή. Λιώνει στο στόμα.

3.3. Πρώτες ύλες (μόνο για μεταποιημένα προϊόντα)

— σκληρό αλεύρι αρτοποιίας χωρίς συντηρητικά

— επιτραπέζιο αλάτι

— μαγιά σε συμπιεσμένη μορφή

— βελτιωτικό αρτοποιίας

— νερό

3.4. Ζωοτροφές (μόνο για προϊόντα ζωικής προέλευσης)

—

3.5. Ειδικά στάδια της παραγωγής τα οποία πρέπει να εκτελούνται εντός της οριοθετημένης γεωγραφικής περιοχής

— Στάδιο 1 Ανάμειξη υλικών

— Στάδιο 2 Περίοδος ηρεμίας

— Στάδιο 3 Πλάσιμο της ζύμης

— Στάδιο 4 Τεμαχισμός της ζύμης και περίοδος ηρεμίας (με προσθήκη αλευριού)

— Στάδιο 5 Πλάτυνση και πλάσιμο σε μπάλες (με προσθήκη αλευριού)

— Στάδιο 6 Διόγκωση (με προσθήκη αλευριού)

— Στάδιο 7 Ψήσιμο

— Στάδιο 8 Αξιολόγηση

— Στάδιο 9 Ψύξη

3.6. Ειδικοί κανόνες για τον τεμαχισμό σε φέτες, το τρίψιμο, τη συσκευασία κτλ.

—

3.7. Ειδικοί κανόνες για την επισήμανση

—

4. Συνοπτική Οριοθέτηση της Γεωγραφικής Περιοχής

Η γεωγραφική περιοχή καλύπτει τη γεωγραφική έκταση που καταλαμβάνει ολόκληρη η Κομητεία Waterford και το νότιο τμήμα της Κομητείας Kilkenny που συνορεύει με την Κομητεία Waterford, το οποίο αποτελείται από τις εκλογικές περιφέρειες Ullid και Dunkitt, τμήμα της εκλογικής περιοχής του νότιου Piltown. Ο ποταμός Blackwater διασχίζει την περιοχή, η οποία περιλαμβάνει τα κοινοτικά διαμερίσματα Dangan, Narabawn, Moolum, Newtown, Skeard, Greenville και Ullid.

5. Δεσμός με τη Γεωγραφική Περιοχή

5.1. Ιδιαιτερότητα της γεωγραφικής περιοχής

Η παράδοση της παρασκευής του «Waterford Blaa» χρονολογείται από την άφιξη των Ουγενότων. Εκείνη την περίοδο και σε όλη τη διάρκεια του Μεσαίωνα, το Waterford ήταν ένα κραταιό εμπορικό κέντρο. Δέρμα, σιτάρι, αλεύρι, βούτυρο και άλλα γεωργικά προϊόντα από την ευρύτερη περιοχή του Waterford μεταφέρονταν από και προς την Αγγλία και την υπόλοιπη Ευρώπη, κυρίως την Ισπανία, τη Γαλλία και την Ιταλία.

Κατά τη διάρκεια του εμφυλίου πολέμου, καταστράφηκαν τα αρχεία της περιοχής. Σύμφωνα με την προφορική παράδοση, το 1685 ένας μεγάλος αριθμός Γάλλων Διαμαρτυρομένων εξορίστηκε προς οποιαδήποτε χώρα ήταν διατεθειμένη να τους δεχθεί, συμπεριλαμβανομένης της Αγγλίας και της Ιρλανδίας. Το Waterford έγινε πόλος έλξης για τους Γάλλους πρόσφυγες καθώς, λόγω της εύκολης πρόσβασης που προσέφερε, θα βρίσκονταν σε μικρή απόσταση από τις ακτές της Γαλλίας σε περίπτωση που οι συνθήκες τους επέτρεπαν κάποτε να επιστρέψουν. Από την άλλη, προσέφερε στα πιο επιχειρηματικά πνεύματα ένα εμπορικό λιμάνι για να αναπτύξουν τις εμπορικές τους δραστηριότητες.

Σύμφωνα με την προφορική παράδοση της εποχής, οι Ουγενότοι έφεραν στην περιοχή ένα ψωμί που έφτιαχναν από απομεινάρια ζύμης στα τέλη του 17ου αιώνα. Οι αρτοποιοί του Waterford υποστηρίζουν ότι όταν οι Ουγενότοι έφεραν στην περιοχή το «Waterford Blaa»/«Blaa» η ονομασία του ήταν «blaad ή Blanc», και καθώς το προϊόν άρχισε να γίνεται όλο και πιο δημοφιλές, οι Ουγενότοι αρτοποιοί ξεκίνησαν να φτιάχνουν ειδική ζύμη για την παρασκευή του. Η ονομασία «blaad ή Blanc» αργότερα μετατράπηκε σε «Blaa», ονομασία που χρησιμοποιείται μέχρι σήμερα.

Στις αρχές του 19ου αιώνα, η δημοφιλία του προϊόντος αυτού αυξήθηκε, κυρίως μεταξύ των φτωχών, όταν ο ιδρυτής των «Χριστιανών Αδελφών», Αδελφός Edmund Ignatius Rice (1762-1844) ξεκίνησε να παρασκευάζει το «Waterford Blaa»/«Blaa» στο φούρνο του στο Mount Sion στην πόλη του Waterford το 1802. Λόγω των απλών υλικών του, το «Waterford Blaa»/«Blaa» ήταν φθηνό και έγινε ιδιαίτερα δημοφιλές στον τοπικό πληθυσμό.

Οι απαραίτητες δεξιότητες για την παρασκευή του «Waterford Blaa»/«Blaa» είναι εξειδικευμένες και έχουν μεταφερθεί από γενιά σε γενιά από τους Ουγενότους. Η σκληρή ζύμη του ψωμιού χρειάζεται αρκετό ζύμωμα, αλευρώνεται χειρωνακτικά τουλάχιστον τρείς φορές κατά τα διάφορα στάδια της παρασκευής και, πριν το ψήσιμο, το τελικό προϊόν πιέζεται για να πλατύνει χειρωνακτικά. Έτσι διασφαλίζεται ότι το προϊόν δεν μπορεί να παραχθεί αποκλειστικά μηχανικά και ότι διατηρείται η υφή και η γεύση του.

5.2. Ιδιοτυπία του προϊόντος

Σε αντίθεση με άλλα προϊόντα της κατηγορίας του, το «Waterford Blaa»/«Blaa» δεν περιέχει συντηρητικά ή πρόσθετα και παρασκευάζεται αποκλειστικά από σκληρό αλεύρι αρτοποιίας χωρίς συντηρητικά, επιτραπέζιο αλάτι, μαγιά σε συμπιεσμένη μορφή, βελτιωτικά αρτοποιίας και νερό.

Το πασπάλισμα με αλεύρι δημιουργεί μια λευκή στρώση στην κορυφή του ψωμιού με αποτέλεσμα το «Waterford Blaa»/«Blaa» να έχει τραχιά όψη με ρωγμές, η οποία είναι βασικό χαρακτηριστικό του προϊόντος. Καθώς το «Waterford Blaa»/«Blaa» δεν ψήνεται με τη χρήση ατμού, το έντονο αλεύρωμα γίνεται τόσο για την προστασία του από τη θερμότητα του φούρνου όσο και για τη βελτίωση της εμφάνισής του. Κατά τη διαδικασία παραγωγής του «Waterford Blaa»/«Blaa» χρησιμοποιείται πολύ αλεύρι, ενώ κατά το πλάσιμο, την περίοδο ηρεμίας κτλ. μπορεί να υπάρχει αλεύρι και στη βάση του ψωμιού.

Τα ψωμάκια «Waterford Blaa»/«Blaa» δεν έχουν ομοιόμορφο σχήμα και μέγεθος.

Η ζύμη που χρησιμοποιείται για την παρασκευή του προϊόντος «Waterford Blaa»/«Blaa» είναι πιο σκληρή και δεν περιέχει τόσο πολύ νερό όσο άλλα προϊόντα. Το «Waterford Blaa»/«Blaa» ψήνεται επί μεγαλύτερο χρονικό διάστημα, με αποτέλεσμα να δημιουργείται πιο σκληρή κόρα, με χαρακτηριστική γεύση βύνης. Η διαδικασία πλάτυνσης της ζύμης χειρωνακτικά η οποία εκτελείται από τους παραγωγούς δημιουργεί αυτό το ακανόνιστο σχήμα και τα διακριτικά χαρακτηριστικά του προϊόντος.

Το «Waterford Blaa»/«Blaa» είναι ένα ιδιαίτερα δημοφιλές προϊόν για πρωινό, το οποίο ψήνεται τη νύχτα και πωλείται ως προϊόν αρτοποιίας που συνήθως συνδυάζεται με βούτυρο ή για πρόχειρο μεσημεριανό φαγητό για την παρασκευή σάντουιτς με διάφορα υλικά όπως τηγανητές πατάτες, κόκκινα φύκια (dillisk), ιρλανδικό φιλέτο μπριζόλα και αρτύματα. Ωστόσο, θεωρείται ότι το «Waterford Blaa»/«Blaa» είναι καλύτερο όταν κόβεται με το χέρι και τρώγεται φρέσκο, απευθείας από το φούρνο.

5.3. Αιτιώδης σχέση που συνδέει τη γεωγραφική περιοχή με την ποιότητα ή τα χαρακτηριστικά του προϊόντος (για τις ΠΟΠ) ή με μια συγκεκριμένη ιδιότητα, τη φήμη ή άλλα χαρακτηριστικά του προϊόντος (για τις ΠΓΕ)

Ο δεσμός του «Waterford Blaa»/«Blaa» με την περιοχή βασίζεται στη φήμη του προϊόντος, στην παραδοσιακή μέθοδο παραγωγής που περιγράφεται στη συνέχεια και στα ιδιαίτερα χαρακτηριστικά του προϊόντος που περιγράφονται στην ενότητα 5.2.

Η φήμη του «Waterford Blaa»/«Blaa» βασίζεται στην πλούσια ιστορία του. Η παρασκευή του «Waterford Blaa»/«Blaa» ξεκίνησε με την άφιξη των Γάλλων Ουγενότων τον 17ο αιώνα, οι οποίοι δίδαξαν στον τοπικό πληθυσμό τον τρόπο παρασκευής του.

Το «Waterford Blaa»/«Blaa» είναι τόσο διάσημο που έχει συμπεριληφθεί σε δημοσιεύματα όπως το «Well!: Recollections of Waterford in the 1940s and 1950s» (Λοιπόν!: Μνήμες από το Waterford της δεκαετίας του 1940 και του 1950) του Eddie Wymberry.

Με την πάροδο του χρόνου η φήμη του προϊόντος παρέμεινε ισχυρή. Ένα φορτηγάκι διανομής Waterford Blaa έγινε πρωτοσέλιδο στις τοπικές εφημερίδες την άνοιξη του 1962 όταν λόγω ελαττωματικού χειρόφρενου το φορτηγάκι υποχώρησε και κύλισε σε μια κατηφόρα, με αποτέλεσμα να εγκλωβιστεί ο οδηγός ανάμεσα στο φορτηγάκι και έναν τοίχο.

Το προϊόν φημίζεται επίσης σαν κολατσιό των εργατών, όπως εκείνων που δουλεύουν στο Εργοστάσιο Κρυστάλλων του Waterford. Ένα άρθρο της εφημερίδας «Munster Express» με ημερομηνία 30 Ιανουαρίου 2004 αναφέρει: «Είναι γνωστό ότι πολλές περίπλοκες δημιουργίες από Κρύσταλλο γίνονται μετά από ένα φρέσκο Blaa με βούτυρο».

Στις γαστρονομικές διοργανώσεις Taste Festivals Ireland/Euro-toques Food Awards 2008, οι αρτοποιοί που παρουσίασαν το «Waterford Blaa»/«Blaa» κέρδισαν βραβείο για τη διατήρηση ενός παραδοσιακού τοπικού προϊόντος, του «Waterford Blaa»/«Blaa», καθώς πρόκειται για ένα από τα χαρακτηριστικά προϊόντα διατροφής της Ιρλανδίας, που χρονολογείται πριν από το 1700. Το «Waterford Blaa»/«Blaa» χρησιμοποιείται με πολλούς και διαφορετικούς τρόπους και αποτελεί αναπόσπαστο κομμάτι της καθημερινής ζωής του Waterford — η παραδοσιακή συνταγή του έχει περάσει από γενιά σε γενιά.

Το όνομα έχει γίνει συνώνυμο της περιοχής και συχνά χρησιμοποιείται ως σύμβολο του Waterford. Το πρωινό πρόγραμμα του τοπικού ραδιοφωνικού σταθμού WLR FM, λέγεται «The Big Blaa Breakfast Show». Στην ευρύτερη περιοχή, το Waterford Blaa/«Blaa» χρησιμοποιείται επίσης για την προώθηση τοπικών εκδηλώσεων. Το «Fleadh Blaa Hooley!» είναι μια παραδοσιακή μουσική φιλανθρωπική εκδήλωση, με στόχο την ανεύρεση πόρων για το Φεστιβάλ Προϊόντων Διατροφής του Waterford 2012, Dungarvan και Fleadh Cheoil na Mumhan (Munster Fleadh).

To «Waterford Blaa»/«Blaa» έχει χαρακτηριστική στρώση αλευριού με ρωγμές, ακανόνιστο σχήμα, λαστιχώδη υφή και γεύση βύνης. Αυτό οφείλεται στις μεθόδους που χρησιμοποιούν οι αρτοποιοί που εφαρμόζουν τις παραδοσιακές τεχνικές των Ουγενότων (ζύμωμα, αλεύρωμα, πλάτυνση χειρωνακτικά και ψήσιμο), με βάση την απλή παραδοσιακή συνταγή.

Παραπομπή στη δημοσίευση των προδιαγραφών

[άρθρο 5 παράγραφος 7 του κανονισμού (ΕΚ) αριθ. 510/2006 (3)]

http://www.agriculture.gov.ie/gi/pdopgitsg-protectedfoodnames/products/

(1) ΕΕ L 343 της 14.12.2012, σ. 1.

(2) Αντικαταστάθηκε από τον κανονισμό (ΕΕ) αριθ. 1151/2012.

(3) Βλέπε υποσημείωση 2.